Burjassot exigeix una nova llei reguladora del dret a l’habitatge
2025-07-24

El Ple ordinari del mes d’octubre de l’Ajuntament de Burjassot ha aprovat, per unanimitat, la moció presentada pel grup Totes amb Burjassot, en nom de la Plataforma d’Afectats per la Hipoteca de Burjassot (PAH) amb la qual s’exigeix “una nova llei reguladora del dret a l’habitatge que cobrisca les mesures de mínims per a fer front a l’emergència habitacional”.

Aquesta llei, hauria de contemplar, tal com s’arreplega en la moció, entre altres “mesures de segona oportunitat, com la dació en pagament retroactiva o la condonació del deute, l’eliminació automàtica, per part de les entitats bancàries, de les clàusules declarades abusives pel Tribunal de Justícia de la Unió Europea o la no execució de la primera i única vivenda tant dels titulars com dels avaladors per a exigir la seua responsabilitat, amb vista a considerar l’habitatge habitual com un be inembargable”.

Així mateix, també arreplega la necessitat de “la regulació del lloguer en favor de la part més feble dels contractes d’arrendament: els inquilins, introduint mecanismes de seguretat en la tinença, estabilitat en la renda i allargant el termini mínim de durada del lloguer, com a mínim, fins als cinc anys”. De la mateixa manera, la moció assenyala que les entitats bancàries “garantisquen un lloguer social per a les persones deutores de bona fe i les seues unitats familiars que, havent cedit el seu habitatge únic i habitual en dació en pagament no disposen d’alternativa habitacional”. En el mateix punt, allò que arreplega l’habitatge garantit, s’assenyala, entre altres mesures, que les “persones i unitats familiars en situació de vulnerabilitat que no puguen fer front al pagament del lloguer d’habitatges, obtindran ajudes que els garantisquen evitar el desnonament”.

Aquesta nova llei també hauria de garantir, segons el text de la moció, i en referència als subministraments bàsics, que el pagament d’aquests subministraments “per a les famílies en situació de vulnerabilitat es farà d’acord a la capacitat adquisitiva de la unitat familiar, sempre respectant els estàndards de Nacions Unides”, d’igual manera, aquest punt arreplega, entre altres mesures a adoptar, la necessitat “d’impedir els talls de subministraments bàsics d’aigua, llum i gas de les persones i unitats familiars en situació de vulnerabilitat”.

Finalment, la moció sol·licita la creació d’un observatori d’habitatge.